Komisijos Direktyva 2004/69/EB
2004 m. balandžio 27 d.
iš dalies keičianti Europos Parlamento ir Tarybos direktyvą 2000/12/EB dėl "daugiašalių plėtros bankų" sąvokos
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. kovo 20 d. Europos Parlamento ir Tarybos direktyvą 2000/12/EB, dėl kredito įstaigų veiklos pradėjimo ir vykdymo [1], ypač į jos 60 straipsnio 1 dalies penktąją įtrauką,
kadangi:
(1) Daugiašaliai plėtros bankai nustatyti juos išvardijant Direktyvos 2000/12/EB 1 straipsnio 19 dalyje.
(2) 2002 m. lapkričio mėn. raštu Daugiašalė investicijų garantijos agentūra (MIGA) prašė ją įtraukti į Direktyvos 2000/12/EB 1 straipsnio 19 dalyje esantį sąrašą.
(3) MIGA yra Pasaulio banko grupės narė. Laikantis aiškiai nustatytų kriterijų MIGA teikia privataus sektoriaus investitoriams garantijas nuo nekomercinės rizikos ir ypač nuo nuostolių rizikos, atsirandančios dėl valiutos nekonvertabilumo ir pervedimo, eksproprijavimo, karo, pilietinių neramumų ar valdymo institucijai pažeidus sutartį. MIGA tikslas - skatinti besivystančių šalių - jos narių ekonomikos plėtrą skatinant steigti, plėsti ir modernizuoti privačias - ypač mažąsias ar vidutines įmones, tokiu būdu prisidedant prie Pasaulio banko grupės kitų narių veiklos.
(4) MIGA turi rizikos apibūdinimą, tolygų Direktyvos 2000/12/EB 1 straipsnio 19 dalyje išvardintų daugiašalių plėtros bankų turimiems rizikos apibūdinimams ir todėl turi teisę būti įtraukta į 1 straipsnio 19 dalį bei teisę į lengvatinius rizikos koeficientus, nustatytus Direktyvos 2000/12/EB 43 straipsnyje.
(5) Šioje direktyvoje numatytos priemonės atitinka Komiteto, paskirto padėti Komisijai Direktyvos 2000/12/EB 60 straipsnio 2 dalyje nustatyta tvarka, nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 2000/12/EB 1 straipsnio 19 dalis pakeičiama taip:
"19. "daugiašaliai plėtros bankai" - Tarptautinis rekonstrukcijos ir plėtros bankas, Tarptautinė finansų korporacija, Amerikos plėtros bankas, Azijos plėtros bankas, Afrikos plėtros bankas, Europos Tarybos pagalbos įsikuriant fondas, Šiaurės šalių investicijų bankas, Karibų jūros baseino plėtros bankas, Europos rekonstrukcijos ir plėtros bankas, Europos investicijų fondas, Amerikos investicijų korporacija ir Daugiašalė investicijų garantijos agentūra"
.
2 straipsnis
Valstybės narės priima įstatymus ir kitus teisės aktus, kurie, įsigalioję ne vėliau kaip iki 2004 m. birželio 30 d., įgyvendina šią direktyvą. Apie tai jos praneša Komisijai.
Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
3 straipsnis
Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.
4 straipsnis
Ši direktyva skirta valstybėms narėms.
Priimta Briuselyje, 2004 m. balandžio 27 d.